O‘zbekiston Respublikasi Oliy Majlisi Senatining Agrar, suv xo‘jaligi masalalari va ekologiya qo‘mitasining 2005-yil va 2006-yilning birinchi yarmidagi faoliyati to‘g‘risidagi hisoboti haqida

O‘zbekiston Respublikasi Oliy Majlisi Senati 2006-yil 25-fevralda qabul qilgan № 149-I-sonli Qarorning 3-bandini hamda O‘zbekiston Respublikasi Prezidenti Islom Karimovning 2005-yilda mamlakatni ijtimoiy-iqtisodiy rivojlantirish yakunlari va 2006-yilda iqtisodiy islohotlarni chuqurlashtirishning eng muhim ustuvor yo‘nalishlariga bag‘ishlangan O‘zbekiston Respublikasi Vazirlar Mahkamasining 2006-yil 10-fevralda bo‘lib o‘tgan yig‘ilishidagi va O‘zbekiston Respublikasi Oliy Majlisi Senatining 2006-yil 24-fevralda o‘tkazilgan beshinchi yalpi majlisidagi “Mamlakatimiz taraqqiyotining qonuniy asoslarini mustahkamlash – faoliyatimiz mezoni bo‘lishi darkor” ma’ruzalarining asosiy qoidalarini amalga oshirishga qaratilgan chora-tadbirlarni bajarishga oid O‘zbekiston Respublikasi Oliy Majlisi Senatining Harakat dasturi 8.5-bandini ijro etish maqsadida, O‘zbekiston Respublikasi Oliy Majlisi Senatining Agrar, suv xo‘jaligi masalalari va ekologiya qo‘mitasining 2005-yil va 2006-yilning birinchi yarmidagi faoliyati to‘g‘risidagi hisobotini tinglab,
 O‘zbekiston Respublikasi Oliy Majlisi Senatining Kengashi qaror qiladi: 
 1. O‘zbekiston Respublikasi Oliy Majlisi Senatining Agrar, suv xo‘jaligi masalalari va ekologiya qo‘mitasining 2005-yil va 2006-yilning birinchi yarmidagi faoliyati to‘g‘risidagi hisoboti ma’lumot uchun qabul qilinsin. 
 2. O‘zbekiston Respublikasi Prezidenti Islom Karimovning 2005-yilda mamlakatni ijtimoiy-iqtisodiy rivojlantirish yakunlari va 2006-yilda iqtisodiy islohotlarni chuqurlashtirishning eng muhim ustuvor yo‘nalishlariga bag‘ishlangan O‘zbekiston Respublikasi Vazirlar Mahkamasining 2006-yil 10-fevralda bo‘lib o‘tgan yig‘ilishidagi hamda O‘zbekiston Respublikasi Oliy Majlisi Senatining 2006-yil 24-fevralda o‘tkazilgan beshinchi yalpi majlisidagi “Mamlakatimiz taraqqiyotining qonuniy asoslarini mustahkamlash – faoliyatimiz mezoni bo‘lishi darkor” ma’ruzalaridan kelib chiqadigan vazifalarni bajarish O‘zbekiston Respublikasi Oliy Majlisi Senatining Agrar, suv xo‘jaligi masalalari va ekologiya qo‘mitasi faoliyatining ustuvor yo‘nalishlari qilib belgilansin. 
 Qo‘mitada mazkur vazifalarni amalga oshirish maqsadida:
 mamlakatimizda, ayniqsa mintaqalarda ijtimoiy-iqtisodiy sohalarda amalga oshirilayotgan o‘zgarishlarning samarasini oshirish, shuningdek yurtimizdagi mavjud muammolar, jumladan, ishsizlik muammosini muhokama qilishda faolroq tashabbus ko‘rsatilsin;
 agrar siyosat, ekologiya va tabiatdan foydalanish sohasida qonunchilik bazasi takomillashtirilsin, bunda fermerlikni yanada rivojlantirishga, qishloq xo‘jaligini modernizatsiyalashni chuqurlashtirish va kengaytirishga, ushbu sohaga chet el investitsiyalarini bundan buyon ham jalb etish uchun zarur shart-sharoitlarni yaratishga alohida e’tibor berilsin;
 nazorat-tahlil faoliyatining samaradorligi va parlament nazoratining ta’sirchanligi oshirilsin;
 qonunlar, shuningdek Qo‘mita qabul qilgan qarorlarning ijrosini monitoring qilishni kuchaytirib, davlat organlari va boshqa idoralar rahbarlarining Qo‘mita qarorlari bajarilishi uchun javobgarligini oshirish masalalariga ko‘proq e’tibor berilsin;
 amalga oshiriladigan tadbirlarga puxta tayyorgarlik ko‘rilsin, ularda ishtirok etish uchun muhokama qilinadigan masalalar yuzasidan amaliy takliflar berishga qodir bo‘lgan olim va mutaxassislar, shuningdek keng jamoatchilik kengroq jalb etilsin;
 ijtimoiy-iqtisodiy sohada amalga oshirilayotgan islohotlarning eng muhim natijalarini keng jamoatchilik orasida yanada chuqurroq tushuntirish maqsadida Qo‘mita a’zolarining, ayniqsa joylarda ishlayotgan senatorlarning faoliyati kuchaytirilsin;
 parlament quyi palatasining tegishli qo‘mitasi bilan munosabatlari takomillashtirilsin, o‘zaro hamkorligi kuchaytirilsin. 
 3. Ushbu qarorning ijrosini nazorat qilish O‘zbekiston Respublikasi Oliy Majlisi Senatining Agrar, suv xo‘jaligi masalalari va ekologiya qo‘mitasi raisi G‘.Q. Aliyev zimmasiga yuklatilsin.